47.

mener, at EU's kommende budgetramme skal sikre: a. at de mindst udviklede europæiske regioner og alle områder med varige geografiske handicap kan konsolidere deres konvergensbestræbelser især ved at forbedre konkurrenceevnen og i den forbindelse garantere en mere afbalanceret økonomisk, social og territorial udvikling i hele EU; b. at der, såfremt regioner ikke længere er støtteberettigede, findes passende og retfærdige overgangsregler, så de gode resultater, der er opnået vha. den europæiske samhørighedspolitik, ikke bringes i fare. I den forbindelse må det sikres, at alle de berørte lande og regioner behandles ens på europæisk plan uanset, hvilken medlemsstat der er tale om; c. at der ydes en målrettet støtte til udbygningen af kompetencer, særligt på innovationsområdet, i de regioner, som allerede i dag yder et vigtigt bidrag til EU's konkurrenceevne i en globaliseret verden; d. at en europæisk politik for bæredygtig regional vækst og konkurrenceevne, hvor alle EU's regioner deltager, prioriteres. Med støtte fra en sådan politik kan alle regioner og lokale myndigheder få adgang til de strategiske retningslinjer og de økonomiske midler, der er nødvendige for at foretage de fornødne investeringer i innovative tiltag, som kan tilpasse deres samfund til strukturelle ændringer af økonomisk, samfundsmæssig og teknologisk art, og udnytte deres egne vilkår og særlige potentiale i den globale kontekst, navnlig i SMV'erne, der er rygraden i den europæiske økonomi; e. at der indføres en solidarisk politik, som garanterer lige muligheder for alle borgere i forbindelse med adgang til infrastruktur og udbud af uddannelse og faglig efteruddannelse og giver alle uanset arten af deres talent mulighed for at drage fordel af den nyeste forskning. Der er nødvendigt, at de lokale, regionale, nationale og europæiske myndigheder kan forene kræfterne om at fremme praktisk samarbejde mellem den akademiske verden, forskerne og erhvervslivet og stimulere netværksdannelser på europæisk og internationalt niveau; f. at fri bevægelighed som grundstenen i det europæiske integrationsprojekt får tilført ny energi gennem øgede investeringer i de transeuropæiske transportnet. Politikken skal understøtte bæredygtige transporter, sammenkobling mellem forskellige transportsystemer og ikke mindst et forbundet transeuropæisk jernbanenetværk, som mindsker CO2-udslippene mest muligt, idet transporttider og omkostninger for både passagerer og gods samtidig falder. Udviklingen af bæredygtig søtransport bør også fremmes; g. at de subnationale forvaltningsenheder i Europa rustes til at klare klimaændringerne gennem adgang til redskaber til at bekæmpe årsagerne og til at tilpasse sig konsekvenserne, især for så vidt angår de befolkningsgrupper og de økonomiske aktører, som rammes hårdest. Det er nødvendigt at investere i modeller for bæredygtig udvikling, som tager behørigt hensyn til lokale muligheder og forudsætninger; h. at EU råder over en fælles energipolitik baseret på solidaritet mellem medlemsstaterne, forsyningssikkerhed og bæredygtige modeller for energiproduktion, -transport og –forbrug med respekt for medlemsstaternes ret til frit at vælge energikilde. Det er på lokalt og regionalt niveau, at man har de bedste muligheder for at fremme innovation og vidtgående ændringer i forbrugernes adfærd; i. at migrationsstrømmene behandles på europæisk plan, og at de bedste løsninger anvendes — løsninger, som allerede har vist deres værd på lokalt og regionalt niveau. Det er absolut nødvendigt, at mennesker, som daglig skal forholde sig til nødsituationer, kan regne med europæisk solidaritet og samarbejde; j. at lokale og regionale myndigheder nyder anerkendelse for deres centrale rolle i forbindelse med indførelsen af tiltag vedrørende tilpasning til følgerne af demografiske ændringer; k. at Europa kan forvente et moderne, konkurrencedygtigt, mangeartet og bæredygtigt landbrug, der garanterer EU's fødevareforsyning og fødevarepræference og som sikrer, at EU fastholder sin position i den internationale handel uden at give køb på fællesskabspræferencen. Det skal tildeles den støtte, som er nødvendig for at blive et instrument til at forbedre livskvaliteten og bevare denne for kommende generationer, samt bidrage til kampen mod den globale opvarmning og beskyttelsen af miljøet, biodiversiteten og landskabskvaliteten; l. at EU kan fortsætte sin naboskabspolitik og gennemføre projekter sammen med partnere længere væk. EU's relationer udadtil skal i stadig højere grad drage fordel af de lokale og regionale myndigheders samarbejde på decentralt plan og på tværs af grænserne. Der bør lægges vægt på grænseoverskridende samarbejde som et vigtigt middel til at konsolidere freden, til at udpege og fastsætte fælles mål og værdier og til at fremme den territoriale samhørighed.